b'\n_START_ARTICLE_\nAgron\n_START_SECTION_\nNova sila na Jadranu\n_START_PARAGRAPH_\nAgron je kot kralj in vrhovni poveljnik vojske pri\xc5\xa1el na oblast v \xc4\x8dasu, ko je bilo Ardijejsko kraljestvo v zatonu in brez mo\xc4\x8dnega vladarja. Po propadu Epira po smrti kralja Pira je Agron zelo izbolj\xc5\xa1al polo\xc5\xbeaj velikega dela svojih podlo\xc5\xbenikov, omejil lokalno avtonomijo nekaterih plemen in s tem spro\xc5\xbeil razcvet mest.   _NEWLINE_Svojo oblast je raz\xc5\xa1iril tudi na sosednja plemena. Priklju\xc4\x8dil je del Epira, Dra\xc4\x8d in otoka Krf in Hvar in nanju nastanil voja\xc5\xa1ke posadke. Na Hvaru je za guvernerja imenoval Demetrija Hvarskega. Njegova dr\xc5\xbeava se je raztezala od Narone v Dalmaciji do reke Aoos (Vjosa) in Krfa na jugu. Med njegovim vladanjem je Ardijejsko kraljestvo doseglo vi\xc5\xa1ek svoje mo\xc4\x8di in zaradi mo\xc4\x8dne kopenske vojske in mornarice postalo najve\xc4\x8dja sila na Balkanu in ju\xc5\xbenem Jadranu. S svojim lahkimi galejami lembami je na morju doseglo prevlado, ki so jo neko\xc4\x8d imeli Liburni. _NEWLINE_Sistemati\xc4\x8dno je napadal gr\xc5\xa1ka mesta ob ilirski obali in jih morda tudi osvojil. Rim se je zato odzval na poziv ogro\xc5\xbeenega otoka Visa in na otok poslal svoje odposlance, katere so na poti napadle ilirske ladje. Iliri so enega od njih skupaj z vi\xc5\xa1kim ambasadorjem ubile. Rim je na uboja odgovoril z voja\xc5\xa1kim napadom na njegovo naslednico kraljico Tevto, ker je Agron medtem umrl.\n_START_SECTION_\nZmaga nad Etolci\n_START_PARAGRAPH_\nLeta 234 pr. n. \xc5\xa1t. se je vladavina ajakidske dinastije v Epirju kon\xc4\x8dala in ustanovljena je bila zvezna republika. Zahodni del Akarnanije se ni vklju\xc4\x8dil v nastalo federacijo in njegovo neodvisnost  so kmalu za\xc4\x8deli ogro\xc5\xbeati etolski Grki. Zasedli so ozemlje ju\xc5\xbeno od Ambrakijskega zaliva vklju\xc4\x8dno s Pirovo staro prestolnico Ambrakijo, kar je prisililo Epirce v ustanovitev nove  prestolnice Fenike. _NEWLINE_Leta 231 pr. n. \xc5\xa1t. je Demetrij II. Makedonski, ki se je ve\xc4\x8dino svoje vladavine  vojskoval z Etolsko in Ahajsko zvezo, zaprosil Agrona za voja\xc5\xa1ko pomo\xc4\x8d  okupiranemu Medionu proti etolskim Grkom. Agron je usli\xc5\xa1al njegovo pro\xc5\xa1njo in pred Medion poslal sto lemb in 5.000 vojakov. Njegova vojska se je ob zori na tiho izkrcala in z nepri\xc4\x8dakovanim drznim napadom pognala Grke v beg. Zmagovita vojska se je takoj po zmagi z bogatom plenom vrnila v domovino.\n_START_SECTION_\nNenadna smrt\n_START_PARAGRAPH_\nPoraz Etolcev, ki so generacijo pred tem zasloveli z zmago nad Galci, je v Gr\xc4\x8diji pomenila senzacijo. Ko je Agron od svojih poveljnikov izvedel za zmago in bogat plen, je bil od veselja ves iz sebe. Za\xc4\x8delo se je slavje, na katerem je Agron zaradi prevelike koli\xc4\x8dine popitega vina umrl. _NEWLINE_Po Polibijevem pri\xc4\x8devanju je umrl zaradi vnetja poprsnice. _NEWLINE_Nasledil ga je njegov in Tritevtin sin Pinej, ki je de iure vladal trinajst let, de facto pa sploh ni vladal. Po Agronovi smrti je v njegovem imenu vladala Agronova druga \xc5\xbeena Tevta, za njo pa Demetrij Hvarski.'